Palvelualojen ammattiliitto PAMin varapuheenjohtaja Kaarlo Julkunen haluaa yrittäjien osaamisen tiukempaan valvontaan.

Kaarlo Julkunen vaatii lainsäätäjiltä nopeita toimia nuorten oikeuksien parantamiseksi.

– Alipalkkauksen kriminalisointi, eli palkasta varastamisen tekeminen laittomaksi olisi askel nuorten oikeuksien parantamisessa. Katson, että vain harmaan talouden kannattajat voivat vastustaa tämän lakimuutoksen aikaansaamista, Kaarlo Julkunen toteaa tiedotteessaan.

Julkunen haluaisi myös tiukentaa ehtoja, joilla yritystoimintaa voidaan harjoittaa. Yritystoiminnan harjoittaminen pitäisi hänen mielestään olla mahdollista vain henkilöillä, jotka voivat osoittaa hallitsevansa yritystoimintaan liittyvät velvoitteet ja vastuut.

– Tällaisen osaamisen todistaminen takaisi silloin yritykseen palkattaville työntekijöille turvatumman työsuhteen, jossa työntekijä tietää yrityksen taloudellisesta ja toiminnallisesta tilanteesta ja hänen työehtonsa ja palkkansa ovat oikeat. Osaamisen voisi todistaa jonkinlaisen yrittäjäpassin suorittamisella, Julkunen ehdottaa.

Julkunen puhui asiasta Porin Suomi-Areenalla tiistaina.